32000R0007
L 002/51
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 7/2000 НА СЪВЕТА
от 21 декември 1999 година
за изменение на Регламент (ЕО) № 517/94 относно общи правила за внос на текстилни продукти с произход от някои трети страни, които не са обхванати от двустранни споразумения, протоколи или други договорености, или от други специфични правила за внос в Общността
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението на Комисията,
като има предвид, че:
(1)
Регламент (ЕО) № 517/94 (1), и по-специално приложения IIIБ и VI към него, определя годишните количествени ограничения за някои продукти, с произход от Босна и Херцеговина и от Хърватия.
(2)
Регламент (ЕО) № 6/2000 на Съвета от 17 декември 1999 г. относно приложимия в Общността режим за внос на продукти с произход от Република Босна и Херцеговина и Република Хърватска и за вноса на вина с произход от Бившата югославска република Македония и от Република Словения (2) въвежда разделяне на общите съществуващи концесии в специфични концесии за Босна и Херцеговина и за Хърватия.
(3)
Уместно е също така да се следва този подход за текстилните продукти и следователно да се раздели съществуващият общ режим на количествени ограничения в специфични за всяка страна режими - за Босна и Херцеговина (30 %) и за Хърватия (70 %), съгласно структурата на търговията и ефективното използване на количествените ограничения в течение на последните три години (1996-1999 г.), и, следователно, да се променят приложения IIIБ и VI към Регламент (ЕО) № 517/94.
(4)
Съветът по общите въпроси на своето заседание от 13 септември 1999 г. прикани Комисията да проучи възможностите за подобряване на настоящите мерки.
(5)
Следователно е необходимо да се увеличи размера на квотите за Босна и Херцеговина и за Хърватия, като се вземе за основа степента на нарастване на квотите по категории, предвидена в допълнителен протокол към споразумението за сътрудничество между Европейската икономическа общност и Социалистическа съюзна Република Югославия за търговията с текстилни продукти, сключен с Решене 90/649/ЕИО (3).
(6)
В някои случаи е необходимо да се разреши издаването по електронен път на разрешения за внос.
(7)
Необходимо е да се увеличи размерът на квотата за категория 6 по отношение на Босна и Херцеговина и Хърватия за 1999 г., за да се удовлетворят някои неразрешени искания за внос,
ПРИЕ НАСТОЯЩИЯ РЕГЛАМЕНТ:
Член 1
Приложения IIIБ и VI към Регламент (ЕО) № 517/94 се заменят с тези, фигуриращи съответно в приложения I и II към настоящия регламент.
Член 2
В член 21 се добавя следния параграф:
„4. Разрешения за внос могат да се издават по електронен път по искане от страна на съответния вносител. При надлежно мотивирано искане от страна на този вносител и при условие за съответствие с параграф 3 от настоящия член, разрешително за внос, издадено по електронен път, може да бъде заменено с разрешително за внос на хартиен носител, от компетентния орган на същата държава-членка, която е издала оригиналното разрешително за внос. Същевременно този орган няма да издаде писмено разрешително за внос, освен след като се е уверил, че разрешителното по електронен път е било отменено.
Комисията може, в съответствие с процедурата, предвидена в член 25, параграфи 1, 2 и 3, да предприеме всички необходими мерки за прилагането на настоящия параграф.“
Член 3
С цел да бъдат приети някои допълнителни искания за разрешения за внос, подадени през 1999 г., в приложение IIIБ, под „Републики Босна и Херцеговина и Хърватия“, в категория 6 „Количество“, „1 415“ се заменя с „1 465“.
Член 4
Настоящият регламент влиза в сила в деня на публикуването му в Официален вестник на Европейските общности.
Въпреки това член 1 се прилага от 1 декември 1999 година, а член 2 се прилага от 20 декември 1999 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 1999 година.